Kommissionens beslutning

af 25. juli 2001

om bemyndigelse af Det Forenede Kongerige til at yde støtte til kulindustrien i 2001

(meddelt under nummer K(2001) 2434)

(Kun den engelske udgave er autentisk)

(EØS-relevant tekst)

(2001/807/EKSF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Kul- og Stålfællesskab,

under henvisning til Kommissionens beslutning nr. 3632/93/EKSF af 28. december 1993 om fællesskabsordningen for statsstøtte til kulindustrien(1), særlig artikel 9, stk. 4, og

ud fra følgende betragtninger:

I

(1) Ved brev af 15. maj 2001 meddelte Det Forenede Kongerige i henhold til artikel 9, stk. 1, i beslutning nr. 3632/93/EKSF Kommissionen, hvilken økonomisk støtte det agtede at yde til kulindustrien i 2001.

(2) På baggrund af disse oplysninger fra Det Forenede Kongerige skal Kommissionen træffe beslutning om en driftsstøtte på 21091500 GBP til dækning af driftstab i fire produktionsanlæg for perioden 1. januar-31. december 2001.

(3) De finansielle foranstaltninger er omfattet af artikel 1 i beslutning nr. 3632/93/EKSF. Kommissionen skal derfor i henhold til den nævnte beslutnings artikel 9, stk. 4, træffe beslutning herom. Det er følgelig en forudsætning for Kommissionens godkendelse, at foranstaltningerne er i overensstemmelse med de generelle mål og kriterier i artikel 2 og de særlige kriterier i artikel 3 i beslutning nr. 3632/93/EKSF, og at de mere generelt er forenelige med det fælles marked. Efter nævnte beslutnings artikel 9, stk. 6, skal Kommissionen desuden vurdere, om de meddelte foranstaltninger er i overensstemmelse med den plan for modernisering, rationalisering og omstrukturering af den britiske kulindustri, som Kommissionen godkendte ved beslutning af 15. november 2000 (2001/114/EKSF)(2) og beslutning af 11. april 2001 (2001/597/EKSF)(3) (omstruktureringsplanen).

II

(4) Det beløb på 21091500 GBP, som Det Forenede Kongerige påtænker at yde til kulindustrien i medfør af artikel 3 i beslutning nr. 3632/93/EKSF, skal dække forskellen mellem produktionsomkostningerne og den salgspris, som de kontraherende parter frit har aftalt under hensyntagen til betingelserne på verdensmarkedet for kul af tilsvarende kvalitet fra tredjelande.

(5) Den foreslåede støtte er bestemt til fire produktionsanlæg:

a) 20324500 GBP til produktionsanlægget Selby Complex, som tilhører RJB Mining Plc

b) 217000 GBP til produktionsanlægget Blaentillery nr. 2, som tilhører Ffynonau Duon Mines Ltd

c) 264000 GBP til produktionsanlægget Hay Royds Colliery, som tilhører J. Flack & Sons Ltd

d) 286000 GBP til produktionsanlægget Eckington Colliery, som tilhører Moorside Mining Company Ltd.

(6) Ved beslutning af 13. februar 2001 (2001/340/EKSF)(4) har Kommissionen i medfør af artikel 3 allerede bemyndiget Det Forenede Kongerige til at yde en driftsstøtte til Selby Complex på 23187000 GBP for periode 17. april-31. december 2000. På tilsvarende måde har den ved beslutning af 11. april 2001 (2001/597/EKSF) bemyndiget ydelse af driftsstøtte til Blaentillery nr. 2 på 113000 GBP, til Hay Royds Colliery på 79000 GBP og til Eckington Colliery på 88000 GBP. Kommissionen fandt, at den støtte, som Det Forenede Kongerige påtænkte at yde i 2000, tog sigte på i overensstemmelse med artikel 3, stk. 2, i beslutning nr. 3632/93/EKSF at forbedre de pågældende produktionsanlægs økonomiske levedygtighed ved at nedbringe produktionsomkostningerne. Støtten forventedes i overensstemmelse med omstruktureringsplanen at bidrage til at forbedre produktionsanlæggenes levedygtighed, således at de efter 2002 ville kunne fortsætte driften uden yderligere offentlige tilskud.

(7) Oplysningerne fra Det Forenede Kongerige i brevet af 15. maj 2001 om meddelelsen af støtten for 2001 bekræfter Kommissionens undersøgelser og konklusioner i beslutningen af 11. april 2001 (2001/597/EKSF) vedrørende støtten for 2000. Produktionsomkostningerne for produktionsanlæggene Selby Complex, Hay Royds Colliery og Eckington Colliery skulle nedbringes markant og forventes i 2002 ikke at overstige det loft for økonomisk levedygtighed på 1,15 GBP/GJ, der er fastsat i omstruktureringsplanen, eller en værdi, der ligger meget tæt derpå, i 1999-priser(5).

(8) Produktionsomkostningsniveauet for Hay Royds Colliery og Selby Complex, som forventes at ligge på mere end [...] GBP(6)/GJ over det i betragtning 7 nævnte loft, er reelt ubetydeligt og forventes ikke have nogen virkning for konkurrenceevnen. Fra 2003 anslås produktionsomkostningerne for begge produktionsanlæggene nemlig til at ligge på et niveau under loftet på 1,15 GBP/GJ. På grund af forbigående driftsvanskeligheder vil gennemsnitsdriftsomkostningerne for Blaentillery nr. 2 i hele 2002 nå op på [...] GBP/GJ. Disse forbigående vanskeligheder forventes overvundet i løbet af 2002, og derfor vil produktionsomkostningerne gradvis blive reduceret og nå ned på under 1,15 GBP/GJ ved årets udgang. Deraf følger, at produktionsomkostningsniveauet for Blaentillery, der anslås til [...] GBP/GJ for hele 2002, ikke er højt nok til at kunne bringe produktionsanlæggets økonomiske levedygtighed i fare. Desuden forventes de ovennævnte produktionsanlæg ifølge prognoserne for perioden frem til 2004 fortsat at forbedre deres økonomiske levedygtighed i kraft af nye reduktioner af deres produktionsomkostninger.

(9) Som foreskrevet i artikel 3, stk. 2, i beslutning nr. 3632/93/EKSF skal den støtte, som Det Forenede Kongerige påtænker at yde de pågældende produktionsanlæg i 2002, forbedre de pågældende produktionsanlægs økonomiske levedygtighed ved at reducere produktionsomkostningerne.

(10) I overensstemmelse med artikel 3, stk. 1, første led, i beslutning nr. 3632/93/EKSF overstiger den meddelte støtte pr. ton for de pågældende produktionsanlæg ikke forskellen mellem produktionsomkostningerne og de forventede indtægter i 2001.

(11) De moderniserings-, rationaliserings- og omstruktureringsforanstaltninger, der gennemføres i hvert af produktionsanlæggene, vil, især fordi den økonomiske støtte, der er nødvendig til at gennemføre foranstaltningerne, er af midlertidig karakter, muliggøre en gradvis nedsættelse af støtten i overensstemmelse med artikel 2, stk. 1, første led, i beslutning nr. 3632/93/EKSF.

(12) I overensstemmelse med omstruktureringsplanen som godkendt ved beslutningen af 15. november 2000 (2001/114/EKSF) skal støttebeløbet begrænses til forskellen mellem kulproduktionsomkostningerne og salgsindtægterne og må ikke overstige 75 mio. GBP for nogen virksomhed for perioden 17. april 2000 - 23. juli 2002. På denne baggrund har de britiske myndigheder begrænset det beløb, der må ydes til Selby Complex, der tilhører RJB Mining plc til 20324500 GBP. Kommissionen har ved beslutning 2001/340/EKSF allerede givet bemyndigelse til, at der ydes fire produktionsenheder, som drives af RJB Mining plc, en støtte på 54676000 GBP.

(13) Efter anmodning fra de britiske myndigheder udarbejdede en uafhængig ekspert en teknisk rapport med henblik på at vurdere, om de moderniserings-, rationaliserings- og omstruktureringsforanstaltninger, der er planlagt for de forskellige produktionsanlæg, ville sætte disse i stand til at forbedre deres økonomiske levedygtighed. Ved udarbejdelsen af denne rapport tog eksperten hensyn til de geologiske og tekniske vilkår, som anlæggene drives under, og til kvaliteten af det kul, de producerer. Af rapportens konklusioner fremgår det, at de forskellige påtænkte foranstaltninger er konsekvente og realistiske, hvad angår opnåelsen af økonomisk levedygtighed.

(14) Kommissionen noterer sig, at en revisor har attesteret, at de økonomiske oplysninger, som Det Forenede Kongerige har meddelt for hvert produktionsanlæg, giver et nøjagtigt billede af selskabernes regnskaber. Revisoren har også erklæret, at prognoserne er udarbejdet under anvendelse af de samme regnskabsstandarder som dem, der var i brug før den periode, der er omfattet af omstruktureringsplanen.

(15) På baggrund af ovenstående og på grundlag af oplysningerne fra Det Forenede Kongerige er den støtte, som det påtænkes at yde de i betragtning 5 nævnte produktionsanlæg for 2001, forenelig med beslutning nr. 3632/93/EKSF, særlig artikel 2 og 3.

III

(16) Det Forenede Kongerige skal sikre, at støtten ikke medfører konkurrencefordrejning mellem Fællesskabets producenter, aftagere eller forbrugere af kul.

(17) I overensstemmelse med artikel 3, stk. 1, tredje led, i beslutning nr. 3632/93/EKSF og de relevante bestemmelser i beslutning 2001/114/EKSF, træffer Det Forenede Kongerige alle fornødne foranstaltninger til at sikre, at de støttebeløb, der ydes hver især af produktionsanlæggene, ikke indebærer, at priserne for EF-kul kommer til at ligge under dem, der gælder for kul af tilsvarende kvalitet fra tredjelande.

(18) Desuden skal støtten i overensstemmelse med artikel 2, stk. 2, i beslutning nr. 3632/93/EKSF opføres på Det Forenede Kongeriges offentlige budgetter på nationalt, regionalt eller lokalt plan eller indgå i fuldstændig ækvivalente mekanismer.

(19) I overensstemmelse med artikel 3, stk. 1, andet led, og artikel 9, stk. 2 og 3, i beslutning nr. 3632/93/EKSF skal Kommissionen kontrollere, at den godkendte støtte udelukkende anvendes til de i beslutningens artikel 3 nævnte formål. Det Forenede Kongerige meddeler senest den 30. september 2002 beløbene for den i 2001 faktisk udbetalte støtte og redegør for eventuelle reguleringer i forhold til de oprindeligt oplyste beløb. Denne årlige opgørelse skal desuden indeholde alle de oplysninger, der er nødvendige for at kontrollere, at kriterierne i artikel 3 er opfyldt.

(20) Det Forenede Kongerige skal begrunde eventuelle afvigelser fra moderniserings-, rationaliserings- og omstruktureringsplanen og fra de økonomiske og finansielle overslag, som blev anmeldt til Kommissionen den 15. maj 2001. Hvis det viser sig, at betingelserne i artikel 3, stk. 2, i beslutning nr. 3632/93/EKSF ikke kan opfyldes, har Det Forenede Kongerige pligt til selv at foreslå Kommissionen de nødvendige korrigerende foranstaltninger -

VEDTAGET FØLGENDE BESLUTNING:

Artikel 1

Det Forenede Kongerige bemyndiges til under overholdelse af betingelserne i artikel 3 i beslutning nr. 3632/93/EKSF i 2001 at yde en driftsstøtte på 21091500 GBP til følgende produktionsanlæg: Selby Complex, Blaentillery nr. 2, Hay Royds Colliery og Eckington Colliery.

Artikel 2

Det Forenede Kongerige sikrer, at den godkendte støtte udelukkende anvendes til de formål, der er angivet i meddelelsen af 15. maj 2001, og at ethvert annulleret, utilstrækkeligt udnyttet eller ukorrekt anvendt beløb vedrørende et af de elementer, der er nævnt i denne beslutning, tilbagebetales.

Artikel 3

Uden at det berører forpligtelserne i henhold til artikel 9, stk. 1, 2 og 3, i beslutning nr. 3632/93/EKSF, meddeler Det Forenede Kongerige senest den 30. september 2002 Kommissionen en opgørelse over de i regnskabsåret 2001 faktisk udbetalte støttebeløb.

Artikel 4

Denne beslutning er rettet til Det Forenede Kongerige Storbritannien og Nordirland.

Udfærdiget i Bruxelles, den 25. juli 2001.

På Kommissionens vegne

Loyola De Palacio

Næstformand

(1) EFT L 329 af 30.12.1993, s. 12.

(2) EFT L 43 af 14.2.2001, s. 27.

(3) EFT L 210 af 3.8.2001, s. 32.

(4) EFT L 122 af 3.5.2001, s. 23.

(5) 1 ton stenkulækvivalent (tske) = 29302 GJ.

(6) Fortrolige oplysninger.